次韵王定國謝韓子華過飲
作者：蘇軾
朝代：宋

paragraphs: 楚有孫叔敖，長城隠千里。
哀哉練裙子，負薪躡破履。
豈無故交親，逝去如覆水。
不如老優孟，談笑託諧美。
世家不可恃，如倚折足几。
祥符有賢相，手握天下砥。
懿敏亦名公，三貴德爵齒。
蓋棺今幾日，公子誰料理。
誰要卿料理，欲說且止止。
宅相開府公，久爲蒼生起。
如何垂老別，冰盤饋蒼耳。
親嫌妨鶚薦，相對發微泚。
新詩如彈丸，脫手不移晷。
我亦老賓客，苦語落紈綺。
莫辭三上章，有道貧賤恥。